Det bliver med et nej fra Dansk Folkeparti, når Folketinget senere på ugen rutinemæssigt vedtager et lovforslag, som giver en række personer et rødbedefarvet pas, da de har opfyldt de gældende kriterier for at blive danske statsborgere. Det skriver politiken.dk.

Dansk Folkeparti mener nemlig, at der er for mange på listen med omkring 1.600 personer, som har en ikke-vestlig baggrund og er fra muslimske lande. Blandt andet skriver partiet i sit betænkningsbidrag til lovforslaget, at med de adskillige potentielle muslimer er man »på vej til at udskifte den danske befolkning«. I stedet burde de 422 irakere og afghanere, der er på listen »sendes hjem for at hjælpe med at bygge deres respektive lande op«.

Udmeldingen møder kritik fra flere andre politikere i Folketinget. Venstres indfødsretsordfører, Jan E. Jørgensen (V) mener, at det »ikke harmonerer særlig godt med diverse ligestillingsprincipper«, at man vil give statsborgerskab ud fra, om man kommer fra et land med muslimsk majoritet eller ej.

»Det med at argumentere med, at der er så og så mange på lovforslaget, der kommer fra muslimske lande og så oven i købet skrive, at man synes, at det er forargeligt, at der er folk fra Irak og Afghanistan, der søger om statsborgerskab, og skrive, at de skulle sendes hjem og hjælpe med at genopbygge deres land, det har jeg godt nok ikke set før,« siger Jan E. Jørgensen til politiken.dk.

Liberal Alliance kalder det »ren diskrimination«, og Enhedslistens Johanne Schmidt-Nielsen (Ø) mener, det er at »sortere mennesker på baggrund af religion«.

Men i Dansk Folkeparti ryster man beskyldningerne af sig.

»Hvis vi mener, at både indvandringen og de statsborgerskaber, der gives, har taget overhånd i forhold til folk fra den ikke-vestlige, muslimske verden, så er det det, vi siger, og så må andre argumentere for deres sag,« siger indfødsretsordfører Christian Langballe (DF) til politiken.dk, men afviser at sætte tal på, hvor mange muslimer, der bør være tilladt.